**Rana**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Viorel Dinescu

Dar rana mea a-ngheţat.

S-a preschimbat

Într-un ochi glacial

Care vede.

În nopţi gălăţene

Se uită la mersul

Lunii pe Cer,

La frăţia universală

A stelelor.

A rămas jos, pe zăpezi,

Roşia rănii umbră: celălalt

Ochi cu care privesc,

Înlăuntrul fiinţei,

Mersul măreţ al Dunării,

Frumuseţea Carpaţilor,

Splendorile Patriei mele.

Zăpezi se vor topi.

Va ninge din nou,

Alte pete roşii de sânge

Vor privi din zăpezi

Spre un alt viitor.

După numărul lor

Vom şti

Câţi români

În Ţară-au rămas

Şi câtă Basarabie

Acasă-a ajuns.